Rade Bašić
Rade Bašić (Donji Garevci kod Prijedora, 21. mart 1919 — Beograd, 22. april 1991), učesnik Narodnooslobodilačke borbe, društveno-politički radnik SFRJ i SR Bosne i Hercegovine, književnik i narodni heroj Jugoslavije. Rođen je 21. marta 1919. godine u selu Donjim Garevcima, kod Prijedora. Osnovnu školu je završio u susednom selu Gornji i Donji Orlovci, nižu gimnaziju u Prijedoru, a više razrede gimnazije u Banjaluci. Još kao đak Prijedorske gimnazije, upoznao se sa mnogim drugovima koji su pripadali revolucionarnom omladinskom pokretu. Za vrijeme školovanja u Banjaluci, uključio se u rad organizacije srednjoškolske i radničke omladine, koja se okupljala oko Kulturno-umjetničkog društva „Pelagić“ i radničkog Sportskog društva „Borac“.